Αισιόδοξος ο γενικός γραμματέας των Η. Ε. για την πορεία των συνομιλιών για το Κυπριακό
ο πρόεδρος της Κυπριακής Δημοκρατίας και ο ηγέτης των Τουρκοκυπρίων αναμένεται να συναντηθούν ξανά τον Ιανουάριο
Μετα το πέρας διήμερων συνομιλιών για το Κυπριακό υπό την αιγίδα των Ηνωμένων Εθνών έξω από τη Νέα Υόρκη, ο γενικός γραμματέας των Ηνωμένων Εθνών, Μπαν κι-Μουν, δήλωσε ότι και οι δύο πλευρές σημείωσαν «ενθαρρυντική πρόοδο» σε μερικά θέματα. Στις συνομιλίες συμμετείχε, εκτός απ’ το γενικό γραμματέα, ο πρόεδρος της Κυπριακής Δημοκρατίας Δημήτρης Χριστόφιας και ο ηγέτης των Τουρκοκυπρίων, Ντερβίς Έρογλου. Ο κ. Μπαν αναφέρθηκε στην εκτίμηση των συνομιλιών που έκανε ο ειδικός του σύμβουλος για το Κυπριακό, Αλεξάντερ Ντάουνερ, ο οποίος χαρακτήρισε τις επαφές θετικές, παραγωγικές και εντατικές. «Αυτό» πρόσθεσε ο γ.γ. του ΟΗΕ «ενισχύει την πεποίθηση μου ότι μπορεί να επιτευχθεί μια περιεκτική συμφωνία. Και οι δύο πλευρές με διαβεβαίωσαν ότι μπορούν να καταλήξουν σε μία συμφωνία». Ο γ.γ. των Η.Ε. επεσήμανε όμως «ότι ακόμα είναι πολλά που πρέπει να γίνουν». Πρόσθεσε ότι τόσο ο κ. Χριστόφιας, όσο και ο κ. Έρογλου συμφώνησαν ότι είναι απαραίτητη η συνέχιση των προσπαθειών μέσα στους επόμενους 2 μήνες για την προώθηση των διαπραγματεύσεων. Ο κ. Μπαν δήλωσε ότι κάλεσε και τις δύο πλευρές να ξανασυναντηθούν τον Ιανουάριο του 2012. «Μέχρι τότε» κατέληξε «ελπίζω τα εσωτερικά ζητήματα του Κυπριακού να έχουν επιλυθεί, ώστε να κινηθούμε προς μια πολυμερή φάση των διαπραγματεύσεων». Αυτή ήταν και η τέταρτη συνάντηση του γ.γ. με τους κυρίους Χριστόφια και Έρογλου, σε μία προσπάθεια εντατικοποίησης των συνομιλιών. Επίσης ο κ. Χριστόφιας και ο κ. Έρογλου έχουν συναντηθεί 19 φορές από τον Ιούλιο. Ο κ. Μπαν δήλωσε ότι οι εντατικές αυτές συνομιλίες συνετέλεσαν ώστε να σημειωθεί πρόοδος στο τομέα της οικονομίας, σε θέματα που αφορούν την εσωτερική ασφάλεια και την Ευρωπαϊκή Ένωση. Λιγότερη πρόοδος, επεσήμανε ο γ.γ. του ΟΗΕ, έχει επιτευχθεί σε θέματα καταμερισμού εξουσιών, το περιουσιακό, το εδαφικό και σε θέματα υπηκοότητας.